Բրայան Շմիդտ

Բրայան Շմիդտ (, ), ավստրալիացի-ամերիկացի ֆիզիկոս և աստղաֆիզիկոս, աշխատել է Մաունթ Սթրոմլոյի աստղադիտարանում։ 2011 թվականի Ֆիզիկայի Նոբելյան մրցանակի դափնեկիր, մրցանակը ստացել է համատեղ Սոլ Փերլմութերի և Ադամ Ռիսի հետ, «գերնոր աստղերի դիտարկման միջոցով Տիեզերքի արագացված ընդարձակումը բացահայտելու համար»։ ԱՄՆ գիտությունների ազգային ակադեմիայի (2008), Լոնդոնի թագավորական ընկերության (2012), Ավստրալիական գիտությունների ակադեմիայի և Իսպանական թագավորական գիտությունների ակադեմիայի անդամ։

Կենսագրություն 
1985 թվականին ավարտել է Բարտլետի միջնակարգ դպրոցը Ալյասկայի Անքորեջ քաղաքում։ 1989 թվականին ավարտել է Արիզոնայի համալսարանը, իսկ 1993 թվականին Հարվարդի համալսարանում ստացել է դոկտորի կոչում։ 1993-ից 1994 թվականները Շմիդտը աշխատել է Հարվարդ-Սմիթսոնյան աստղաֆիզիկայի կենտրոնում։ 1995 թվականին անցել է աշխատանքի Ավստրալիայի Մաունթ Սթրոմլոյի աստղադիտարան, որտեղ էլ աշխատում է մինչ այս պահը։

Շմիդտը ղեկավարում է Ia տեսակի գերնոր աստղերի որոնման ծրագիրը, որի նպատակն է հետազոտել Տիեզերքի ընդլայնումը 8 միլիարդ տարի առաջ, նույն խմբում աշխատում է նաև Ադամ Ռիսը։ 1998 թվականին Պեռլմուտերի գլխավորած խմբի հետ միասին Շմիդտին հաջողվել է ապացուցել Տիեզերքի արագացված ընդարձակումը։ Այս հայտնագործությունը Science ամսագիրն անվանել է «տարվա բեկում»։

Այս պահին Շմիդտը ղեկավարում է հարավային կիսագնդի երկնակամարի հետազոտությունների ծրագիրը SkyMapper աստղադիտակով։

2015 թվականի հունվարին Շմիդտը նշանակվել է Ավստրալիայի ազգային համալսարանի ռեկտոր։

2016 թվականին, այլ նոբելյան մրցանակի դափնեկիրների հետ ստորագրել է բաց նամակ ուղղված Գրինփիս-ին, Միավորված ազգերի կազմակերպությանը և աշխարհի պետությունների կառավարություններին, որը կոչ էր անում դադարեցնել պայքարը Գենետիկորեն մոդիֆիկացված օրգանիզմների դեմ։

Բրայան Շմիդտի պատվին է անվանվել (233292) Բրայանշմիդտ աստերոիդը։

Մրցանակներ 
 2000 — Ավստրալիայի մրցանակ
 2000 — Հարվարդի համալսարանի Բոկի մրցանակ
 2001 — Ավստրալիական ԳԱ Պոզի մեդալ
 2002 — Հնդկական աստղագիտական միության Վայնու Բապու մեդալ
 2006 — Շաոյի մրցանակ աստղագիտության բնագավառում, համատեղ Սոլ Փերլմութերի և Ադամ Ռիսի հետ
 2007 — Գրուբերի մրցանակ տիեզերագիտության բնագավառում
 2011 — Ֆիզիկայի Նոբելյան մրցանակ
 2012 — Նոր Հարավային Ուելսի համալսարանի Դիրաքի մեդալ
 2015 — Հիմնարար ֆիզիկայի մրցանակ
 2015 — Նիլս Բորի ինստիտուտի Պատվո մեդալ

Ծանոթագրություններ

Արտաքին հղումներ
 

Ամերիկացի նոբելյան մրցանակակիրներ
Ավստրալիացի նոբելյան մրցանակակիրներ
Ավստրալիացի ֆիզիկոսներ
Ամերիկացի ֆիզիկոսներ
ԱՄՆ-ի գիտությունների ազգային ակադեմիայի անդամներ
Աստղաֆիզիկոսներ
Հարվարդի համալսարանի շրջանավարտներ
Փիլիսոփայական գիտությունների դոկտորներ
Լոնդոնի թագավորական միության արտասահմանյան անդամներ
Արիզոնայի համալսարանի շրջանավարտներ